Novorossiisk

**Novorossiisk** ( [nəvərɐˈsʲijsk]) om Venäman lidn da lidnümbrik Krasnodaran randan päivlaskmas. Se om randan koumanz' lidn eläjiden lugun mödhe. Vägilidn vspäi 1973. Om meriportaks mail'man znamoičendanke Mustmeren pohjoižpäivnouzmaižel randal.

Venäman Mustmeren laivišton sodabaz sijadase lidnas.

## Istorii
Nügädläižen eländpunktan aluz om pandud vl 1838 turkan lidnusen jändusil. Nimitihe Novorossiiskaks vn 1839 14. päiväl vilukud. Žilo sai lidnan statusad vl 1866. Vl 1888 raudte tuli lidnha Jekaterinodaraspäi.

Novorossiisk šingotase meriportal, sauvondmaterialiden pästandal (cement, šifer, raudbetontegesed, mecan ümbriradmine) i sömtegimišton keskuseks.

## Geografijan andmused

Lidn sijadase Mustmeren da sen jädumatoman Cemesan lahten randoil, 0..558 m korktusil, 10 m ü.m.t. keskmäižel korktusel. Pen' Cemes-jogi () läbitab lidnad. Lujad manrehkaidused oleldas, seičemehe ballhasai.

Matkad Krasnodarhasai om sada kilometrad päivnouzmha orhal, 145 km avtotedme vai raudtedme. Lähembaine lidn om Gelendžik kaks'kümnes kilometras suvipäivlaskmha orhal, 30 km avtotedme vai merel.

Klimat om subtropine Keskmeren klimatan kartte. Voden keskmäine lämuz om +14,8 C°, heinkun-elokun +25,6..+26,7 C°, kezakun +23,4 C°, sügüz'kun +21,5 C°, tal'vkun-keväz'kun +4,7..+7,8 C°. Ekstremumad oma −20,0 C° (uhoku) i +41,1 C° (heinku). Paneb sadegid 832 mm vodes, enamba vilukus (107 mm) i heinkus (98 mm), vähemba semendkus (48 mm) i elokus (38 mm). Voib panda äkkiližid pakaižid tal'vel, lujad torokad kovanke tulleinke oleldas erasti i kuctas sur'vezid.

## Tobmuz

Novorossiisk jagase nelläks lidnrajonaks. Kaik 24 eländpunktad mülüdas lidnümbrikho Novorossiiskan ližaks, ühtenzoittas niid kudhe küläümbrikho. Lidnümbrikon pind — 834,94 km².

Edeližed lidnan Administracijan pämehed oma Igor' Däčenko (reduku 2016 — kül'mku 2021), Vladimir Sinägovskii (2003−2016).

## Eläjad
Vn 2010 Venäman rahvahanlugemižen mödhe lidnan eläjiden lugu oli 241 952 ristitud, lidnümbrikon — 298 253 ristitud. Vn 2021 rahvahanlugemižen mödhe lidnan ristitišt oli 262 293 eläjad, lidnümbrikon — 340 792 eläjad. Kaik 270 774 ristitud elihe lidnas i 330 504 ristitud kaikes lidnümbrikos vl 2017. Kaikiš suremb lidnan ristitišt oli 275 197 eläjad vl 2019, lidnümbrikon — nügüd' (342 024 eläjad vl 2023).

Rahvahad (lidnan eläjad, enamba 0,7 % vl 2010): venälaižed — 88,0 %, armenijalaižed — 3,4 %, ukrainalaižed — 2,4 %, totarlaižed — 0,9 %, grekalaižed — 0,7 %, toižed rahvahad — 3,0 %, rahvahuden ozutandata — 1,6 %.

Ortodoksižen hristanuskondan kaks'toštkümne pühäpertid oma kaičenus i saudud lidnas: ph. Mikulai-čudonsädajan päjumalanpert' i Jumalanmaman Emäganpäivän päjumalanpert', seičeme jumalanpertid da koume časounäd. Toižiden uskondoiden pühäpertid:  protestantizm (koume — lüteranine, vižkümnenden päivän, evangelistad), üksin Armenine apostoline jumalankodikund, Krišnan tuntken sebr i judaizm.

## Transport
Avtobusad, trolleibusad da taksid oma kundaližeks transportaks lidnas. Avtobusad da ezilidnelektrojonused ühtenzoittas ümbrištonke. *Novorossiisk*-raudtestancii om lopstancijaks sarakol Krimskaspäi.

Venäman kaikiš suremb port sijadase lidnas. «Don»-avtote (M4-trass) tuleb Gelendžikaspäi i lopiše Novorossiiskas. Lähembaine lendimport sijadase Gelendžikan pohjoižes, toine Vitäzevo-lendimport om Anapas 50 km lodeheze.

## Galerei

Дом моряка.JPG|Merimehen pert' (2015)
Tsentralnyy rayon, Novorossiysk, Krasnodarskiy kray, Russia - panoramio (18).jpg|Jumalanmaman Emäganpäivän päjumalanpert' (ortodoksine hristanuskond), vn 2015 nägu
Armenian Church in Novorossiysk.jpg|Ph. Jurgii-vauktastajan jumalanpert' (Armenine apostoline jumalankodikund), vn 2020 nägu
Хилтон-Новороссийск.jpg|Hilton-adivpert' (2024. voz' vai sen aigemba)
Политех Новороссийск.jpg|Novorossiiskan politehnine institut (2013, Kubanin valdkundaližen tehnižen universitetan filial)
ГДК.jpg|Lidnan kul'turkeskuz (2016, ende *Ukraina*-kinoteatr)
Novorossiysk railway station.JPG|*Novorossiisk*-päraudtestancijan sauvuz vl 2005


## Sebruzlidnad
*  Konstanc, Romanii (vspäi 2002)
*  Pul, Horvatii (1999)
*  Tomsk, Tomskan agj, Venälaine Federacii (2008)
*  Val'paraiso, Čili (1968)

## Homaičendad


## Irdkosketused
* Municipaližen «Novorossiisk-vägilidn»-ühtnikan tobmuden aluzkundoiden oficialine sait (''admnvrsk.ru'').